Author: marek.gilanyi
Company: Ministerstvo školstva SR

Informácia o opatreniach na zamedzenie nežiaduceho vývoja cien za ubytovanie vo vysokoškolských internátoch

Úvod
V súvislosti s „Informáciou o opatreniach prijatých na dôslednejšie využívanie cenových nástrojov na zabránenie nežiaduceho cenového vývoja v rezorte školstva“ predloženou na rokovanie vlády SR 25. 3. 2009 bola v uznesení vlády SR č. 238 uložená podpredsedovi vlády a ministrovi školstva SR úloha „v spolupráci s ministrom financií prijať opatrenia na zamedzenie nežiaduceho vývoja cien za ubytovanie vo vysokoškolských internátoch, vrátane možnosti dočasnej cenovej regulácie a o realizácii opatrení predložiť písomnú správu na rokovanie vlády“.

25. 3. 2009 bol zároveň na 6. rokovanie Cenovej rady vlády SR (ďalej len „cenová rada“) predložený materiál „o spôsobe vysporiadania sa s neopodstatneným nárastom cien“ a informácia „o vývoji cien ubytovania na vysokoškolských internátoch v súvislosti so zavedením eura“.

1.   Verejné vysoké školy a zavedenie meny euro
Podľa súčasnej právnej úpravy vysoké školy sú právnické osoby, pričom verejné vysoké školy sú zároveň verejnoprávnymi a samosprávnymi inštitúciami. Vychádzajúc z tejto premisy proces prípravy a realizácie zavedenia novej menovej jednotky k 1. 1. 2009 (novej národnej meny) v podmienkach verejných vysokých škôl bol plne v kompetencii vysokých škôl. Znamená to, že za prípadný vznik akýchkoľvek rozporov a porušení súvisiacich s prípravou na prechod a prechodom na euro vrátane duálneho zobrazovania v plnej miere zodpovedá vysoká škola.

Do kontextu týchto skutočností na základe podnetu študentov Slovenská obchodná inšpekcia (ďalej len „inšpekcia“) v zmysle § 23e zákona č. 18/1996 Z. z. o cenách v znení neskorších predpisov (ďalej len „zákon o cenách“) vykonala v januári 2009 kontrolné šetrenie zamerané na kontrolu zobrazovania cien, uvádzania a zaokrúhľovania cien a platieb pri prechode na euro za poskytnuté ceny ubytovania v ubytovacom zariadení Univerzity Komenského v Bratislave, Vysokoškolské mesto Ľ. Štúra – Mlyny, Staré Grunty 36, Bratislava. 
Inšpekcia zistila 
•	porušenia generálneho zákona z dôvodu nesprávneho zaokrúhľovania cien, konečných súm za poskytnuté ceny ubytovania (11 prípadov),
•	zvýšenie cien za ubytovanie (3 prípady),
•	zavedenie jediného spôsobu platby za ubytovanie, a to bankovým prevodom z účtu. 

Ústredná riaditeľka inšpekcie o výsledkoch vykonaných kontrol na vysokoškolských internátoch informovala cenovú radu na jej 4. zasadnutí dňa 28. 1. 2009 s tým, že výsledky kontroly poskytne Ministerstvu školstva SR (ďalej len „ministerstvo“) na ďalšie šetrenie.  

2.   Ministerstvo a jeho riešenia

Na základe požiadavky cenovej rady riešiť nedostatky zistené inšpekciou za poskytované služby ubytovania na vysokoškolských internátoch ministerstvo vyžiadalo od všetkých verejných vysokých škôl informáciu o cenách ubytovania podľa stavu k 1. 9. 2008, k 1. 12. 2008 a k 1. 1. 2009. Verejné vysoké školy súčasne poskytli písomné vyjadrenia k danému stavu.

Analýzou údajov vyžiadaných z  20 verejných vysokých škôl ministerstvo zistilo:
•	Trnavská univerzita v Trnave, Vysoká škola múzických umení v Bratislave a Vysoká škola výtvarných umení v Bratislave nie sú zriaďovateľom a prevádzkovateľom vysokoškolských internátov. Rovnako súkromné vysoké školy nedisponujú vlastnými ubytovacími kapacitami.
•	11 verejných vysokých škôl k 1. 1. 2009 nesprávne zaokrúhlilo ceny ubytovania na vysokoškolských internátoch. Pochybenia v zaokrúhľovaní sú minimálne. (Technická univerzita v Košiciach, Slovenská poľnohospodárska univerzita v Nitre, Univerzita Konštantína Filozofa v Nitre, Univerzita Mateja Bela v Banskej Bystrici, Slovenská technická univerzita v Bratislave, Žilinská univerzita v Žiline, Ekonomická univerzita v Bratislave, Katolícka univerzita v Ružomberku, Trenčianska univerzita A. Dubčeka v Trenčíne, Univerzita veterinárneho lekárstva v Košiciach, univerzita sv. Cyrila a Metoda v Trnave).
•	3 verejné vysoké školy k 1. 1. 2009 zvýšili ceny ubytovania vo vysokoškolských internátoch (Univerzita Pavla Jozefa Šafárika v Košiciach, Univerzita Komenského v Bratislave, Prešovská univerzita v Prešove).
•	Pri prechode na euro vo veci cien ubytovania na vysokoškolských internátoch bez pochybenia postupovali Technická univerzita vo Zvolene, Akadémia umení v Banskej Bystrici a Univerzita J. Selyeho.

V súlade s opatrením cenovej rady uloženým na jej 6. zasadnutí dňa 25. 3. 2009 ministerstvo školstva prerokovalo analýzu stavu v cenách ubytovania na vysokoškolských internátoch na rokovaní kvestorskej konferencie, ktorá sa konala v dňoch 2. a 3. 4.  2009 v Omšení pri Trenčianskych Tepliciach. Ministerstvo poukázalo na porušenie generálneho zákona z dôvodu nesprávneho prepočtu a zaokrúhlenia cien k 1. 1. 2009 a upozornilo na nutnosť zamedzenia nežiaduceho cenového vývoja s poukázaním na uznesenie vlády SR č. 238 z 25. 3. 2009 a na možnosť dočasnej cenovej regulácie. Ministerstvo vyslovilo požiadavku, aby sa v prípadoch, v ktorých sa zvýšili ceny ubytovania na vysokoškolských internátoch počas povinného duálneho zobrazovania cien, hodnôt a platieb (zvýšenie cien je nepatrné), prijali opatrenia na nápravu tak, aby sa ceny  napriek ich schváleniu akademickým senátom znížili na pôvodnú výšku. Klub kvestorov vzal informáciu ministerstva školstva a jeho odporúčanie na zamedzenie nežiaduceho zvyšovania cien za ubytovacie a stravovacie služby v oblasti vysokého školstva na vedomie a odporučil dotknutým verejným vysokým školám prijať opatrenia na nápravu. O výsledku rokovania na kvestorskej konferencii ministerstvo podalo cenovej rade informáciu na jej 7. zasadnutí dňa 29. 4. 2009.

Ministerstvo v zmysle uznesenia vlády SR č. 238 z 25. 3. 2009 písomne oslovilo Ministerstvo financií SR vo veci spolupráce pri prijatí opatrení na zamedzenie nežiaduceho vývoja cien za ubytovanie na vysokoškolských internátoch vrátane možnosti dočasnej cenovej regulácie a následne rokovalo s povereným zástupcom Ministerstva financií SR kde bol dohodnutý ďalší postup.

3.   Stanovisko ministerstva
Podľa súčasnej právnej úpravy vysoké školy poskytujú študentom ubytovanie vo vlastných účelových zariadeniach alebo na základe zmluvných vzťahov s inými organizáciami. Vysoké školy v rámci svojich možností prispievajú študentom na náklady spojené so zabezpečovaním ubytovania. Vysoká škola dostáva na ubytovanie študentov príspevky zo štátneho rozpočtu formou dotácie na sociálnu podporu študentov.

Určovanie cien ubytovania a služieb s tým spojených je v kompetencii verejnej vysokej školy. Ceny spravidla schvaľuje akademický senát, do kompetencie ktorého patrí kontrola hospodárenia s finančnými prostriedkami verejnej vysokej školy.

Ministerstvo po rokovaní s Ministerstvom financií SR zastáva názor, že zistené nedostatky v oblasti cien ubytovania na vysokoškolských internátoch nemajú tak závažný charakter, aby bolo potrebné uplatniť dočasnú cenovú reguláciu ako opatrenie na zamedzenie nežiaduceho vývoja cien za ubytovanie na vysokoškolských internátoch. Zistené nedostatky dokáže ministerstvo v spolupráci s verejnými vysokými školami usporiadať vo vlastnej  kompetencii.

Vo väzbe na skutočnosti zistené pri šetrení v oblasti cien ubytovania na vysokoškolských internátoch je možno potrebné vysvetliť rozdiel medzi prepočtom pre potreby duálneho zobrazenia cien do 1. 1. 2009 a prepočtom cien k 1. 1. 2009, teda pre potreby zavedenia eura. Pokým pre potreby duálneho zobrazenia cien za ubytovanie na vysokoškolských internátoch do 1. 1. 2009 postačovalo urobiť prepočet podľa konverzného kurzu na dve desatinné miesta a výsledok zaokrúhliť matematicky, pri prepočte cien za ubytovanie na vysokoškolských internátoch na menu euro, teda k 1. 1. 2009 musí byť prepočet urobený podľa konverzného kurzu na dve desatinné miesta a výsledok prednostne zaokrúhlený nadol, na prospech osôb povinných znášať úhradu týchto platieb. (§ 2 ods. 3 generálneho zákona).

4. Opatrenia na udržanie cien a zamedzenie nežiaduceho vývoja cien za  ubytovanie na vysokoškolských internátoch.

Na gremiálnej porade podpredsedu vlády a ministra školstva SR 26. 5. 2009 boli na udržanie cien a zamedzenie nežiaduceho vývoja cien na vysokoškolských internátoch uložené nasledujúce opatrenia:

1.	Ministerstvo písomne upovedomí o potrebe odstránenia zistených nedostatkov a v prípade potreby vykoná kontrolu odstránenia zistených nedostatkov pri prepočte a zaokrúhľovaní cien za ubytovanie na vysokoškolských internátoch na 11 verejných vysokých školách. Súčasne vykoná kontrolu opatrení, ktoré verejné vysoké školy prijali na finančné vysporiadanie rozdielov medzi pôvodnou a zvýšenou cenou. 

2.	Vykonať kontrolu odstránenia zistených nedostatkov na 3 verejných vysokých školách z dôvodu zvýšenia cien za ubytovanie na vysokoškolských internátoch v období povinného duálneho zobrazovania cien od 24. 8. 2008 pred zavedením eura a jeden rok po jeho zavedení, teda do 31. 12. 2009. Súčasne vykonať kontrolu opatrení, ktoré verejné vysoké školy prijali na finančné vysporiadanie rozdielov medzi pôvodnou a zvýšenou cenou. 

3.	Podľa stavu k 30. 6. 2009, k 30. 9. 2009 a k 31. 12. 2009 monitorovať ceny za ubytovanie na vysokoškolských internátoch. Prípadne zistené nedostatky riešiť na úrovni rektora, kvestora  a  akademického senátu vysokej školy.